ঈদে হাসপাতালের পরিস্থিতি কেমন, ঘুরে দেখলেন মন্ত্রী
ঈদের দিনে রাজধানীর তিন হাসপাতালের স্বাস্থ্য সেবা সরেজমিনে পরিদর্শন করেছেন স্বাস্থ্যমন্ত্রী সামন্ত লাল সেন।দুপুরে মুগদা হাসপাতাল, ঢাকা মেডিকেল কলেজ হাসপাতাল ও শেখ হাসিনা জাতীয় বার্ন অ্যান্ড প্লাস্টিক সার্জারি ইন্সটিটিউট পরিদর্শন করেন তিনি।ডা. সামন্ত লাল বলেন, “আজকে আমি তিনটি হাসপাতাল পরিদর্শন করেছি। গতকালও কয়েকটা হাসপাতালে গিয়েছিলাম…. হাসপাতালগুলোতে আমি পর্যাপ্ত ডাক্তার, নার্স পেয়েছি। আমি তাদের কাজে সন্তুষ্ট।“রোগীদের সঙ্গেও আমি কথা বলেছি। কেউ কোনো অভিযোগ করেনি।”স্বাস্থ্যমন্ত্রী জানান, সরকারি হাসপাতালের জরুরি বিভাগে সার্বক্ষণিক চিকিৎসকের উপস্থিতি, ইমার্জেন্সি ওটি চালু রাখা হয়েছে।
তিনি বলেন, ‘‘ঈদে লম্বা ছুটির কবলে দেশ। এর মধ্যেও দেশের কোনো হাসপাতালে স্বাস্থ্য সেবার ব্যাঘাত ঘটেনি। মন্ত্রী হিসেবে এটা আমার প্রথম ঈদ। আমি আশা করছি, দেশের মানুষ খুব সুন্দরভাবে ঈদ পালন করছেন।”সামন্ত লাল সেন বলেন, ‘‘আজ সকালেও দেশের সব হাসপাতালের পরিচালকদের মেসেজ পাঠিয়েছি। আমি এখন পর্যন্ত যতটুকু জানি, সব জায়গায়ই চিকিৎসা সেবা চলছে। কোথাও ব্যাঘাত ঘটেনি।’’হাসপাতাল পরিদর্শনকালে চিকিৎসক ও নার্সদের উদ্দেশে তিনি বলেন, ‘‘প্রতি ঈদের ছুটিতে একটা অভিযোগ প্রায়ই শোনা যায় যে, হাসপাতালে ডাক্তার থাকে না, নার্স থাকে না। সেবা নিতে আসা রোগীরা চিকিৎসা পায় না। এবার এটা হতে দেওয়া যাবে না।“এই ঈদের ছুটিতে স্বাস্থ্য সেবার কোনো ব্যত্যয় ঘটবে না। আপনাদের দায়িত্বশীল হয়ে কাজ করতে হবে। চিকিৎসক-রোগীদের সম্পর্ক মজবুত করতে হবে। আপনারা নিষ্ঠার সাথে সেবা দিয়ে যান, আপনাদের বিষয়গুলোও আমি দেখব।’’
ঈদে রোগীদের কী কী খাবার দেওয়া হয়েছে, এ প্রশ্নের উত্তরে মুগদা হাসপাতালের পরিচালক নিয়াতুজ্জামান বলেন, ‘‘সকালে ডিম, পাউরুটি, সেমাই ও কলা দেওয়া হয়েছে। আর দুপুরের খাবার পোলাও, ডিম, মাংস ও বুটের ডাল। এছাড়া দুপুরের খাবারে সঙ্গে মিষ্টিও দেওয়া হবে।’’হাসপাতাল পরিদর্শনকালে স্বাস্থ্যমন্ত্রীর সঙ্গে স্বাস্থ্য সেবা বিভাগের সচিব জাহাঙ্গীর আলম, স্বাস্থ্য অধিদপ্তরের মহাপরিচালক আবুল বাসার মোহাম্মদ খুরশীদ আলম উপস্থিত ছিলেন।ঈদের আগের দিন স্বাস্থ্যমন্ত্রী সোহরাওয়ার্দী হাসপাতাল ও জাতীয় হৃদরোগ ইন্সটিটিউট পরিদর্শন করেন।

“সব জায়গায়ই চিকিৎসা সেবা চলছে; কোথাও ব্যাঘাত ঘটেনি,’’ বলেন তিনি।